पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ के सरगुजा में कोरोना संक्रमण का ग्राफ और मरीजों की मौत का आंकड़ा लगातार बढ़ता जा रहा है। इसके बीच भी नेताओं की राजनीति जारी है। कांग्रेस और भाजपा के नेता एक-दूसरे के विधायक और मंत्री को लापता बता रहे हैं। कांग्रेस ने इसको लेकर केंद्रीय राज्य मंत्री रेणुका सिंह के लापता होने के पोस्टर सोशल मीडिया पर पोस्ट किए हैं, वहीं भाजपा नेताओं की ओर से स्थानीय विधायक और स्वास्थ्य मंत्री पर तंज कसे जा रहे हैं।
कांग्रेस ने सरगुजा से भाजपा सांसद और केंद्रीय राज्यमंत्री रेणुका सिंह को निशाने पर लिया है। कांग्रेस ने सोशल मीडिया पर उनकी तस्वीर पोस्ट करते हुए लापता बताया है। साथ ही लिखा है, गुमशुदा की तलाश है। पोस्टर के नीचे लिखा है कि कोरोना जैसी महामारी के वक्त छत्तीसगढ़ से मोदी सरकार के यह सांसद कहां चले गए हैं। कांग्रेस नेताओं ने आरोप लगाया कि वह सरगुजा के लिए किसी तरह का सहयोग नहीं कर रही हैं।
केंद्रीय राज्यमंत्री सामने आएं तो मिलकर अच्छा काम कर सकते हैं : राकेश गुप्ता
कांग्रेस जिलाध्यक्ष राकेश गुप्ता ने कहा, सरगुजा एक आदिवासी क्षेत्र है। सांसद भी ट्राइबल मिनिस्टर हैं, लेकिन वह सामने ही नहीं आ रहीं। हमारी सरकार के पार्षद से लेकर मंत्री तक रुपयों और प्रशासनिक मदद कर रहे हैं, पर केंद्रीय मंत्री गायब हैं। अगर वह सहयोग करें और सामने आएं तो मिलकर कहीं ज्यादा अच्छा काम हो सकता है। टीकाकरण में फायदा और संक्रमण को रोकने के भी प्रयास बढ़ सकते हैं। उन्हें इस संकट काल में मदद के हाथ बढ़ाने चाहिए थे।
भाजपा बोली- केंद्रीय राज्यमंत्री ने हमेशा सहयोग की बात कही
वहीं भाजपा का कहना है कि केंद्रीय राज्यमंत्री ने हमेशा राज्य सरकार को सहयोग करने की बात कही है। इसके बाद भी न तो प्रदेश के स्वास्थ्य मंत्री और ना ही मुख्यमंत्री इसके लिए केंद्रीय राज्यमंत्री से संपर्क कर रहे हैं। आरोप लगाया कि कांग्रेस सरकार कोरोना संक्रमण की रफ्तार को रोक पाने में सफल नहीं हो पा रही है। स्वास्थ्य मंत्री भी इसे लेकर गंभीर नजर नहीं आ रहे हैं। इसी के चलते स्थिति बिगड़ती जा रही है।
अप्रत्यक्ष रूप से सहयोग कर रहीं केंद्रीय मंत्री : अनुराग सिंहदेव
भाजपा के प्रदेश प्रवक्ता अनुराग सिंहदेव का कहना है कि केंद्रीय राज्यमंत्री रेणुका सिंह सरगुजा की सांसद होने के साथ-साथ केंद्र की भी जिम्मेदारी संभाल रही हैं। ऐसे में वह प्रत्यक्ष रूप से न सही, लेकिन अप्रत्यक्ष रूप से लगातार सरगुजा के लोगों का सहयोग कर रही हैं। राजनीतिक रूप से लोग इस तरह की पोस्ट सोशल मीडिया पर डालते रहते हैं। यह गलत भी नहीं है। लोकतंत्र में सबको अपनी बात कहने का अधिकार है।
सरगुजा में अब तक 20 हजार से ज्यादा केस, 158 की हो चुकी मौत
जिले में अब तक 20350 संक्रमण के मामले आ चुके हैं। जबकि 158 मरीजों की मौत हो चुकी है। जिले में शनिवार को ही 507 नए केस आए हैं और 2 मरीजों की मौत हुई है। इसके बाद एक्टिव केस की संख्या 3725 हो गई है। हालांकि 16467 मरीज स्वस्थ भी हो चुके हैं, लेकिन इनमें सबसे बड़ी संख्या होम आइसोलेशन वालों की है। अभी भी 13849 मरीज होम आइसोलेशन में रह रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn